กรุงไทยเผยพอร์ตกองทุน KT-Finance ไม่มี "ดอยช์แบงก์"
บลจ.กรุงไทย แจง กองทุนเคแทม เวิลด์ ไฟแนนเชียล เซอร์วิส ฟันด์ ไม่มีหุ้นดอยซ์แบงก์
10 ก.พ. 2559

บลจ.กรุงไทย แจง กองทุนเคแทม เวิลด์ ไฟแนนเชียล เซอร์วิส ฟันด์ ไม่มีหุ้นดอยซ์แบงก์
นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า กองทุนเคแทม เวิลด์ ไฟแนนเชียล เซอร์วิส ฟันด์ (KT-Finance) ที่เน้นลงทุนอุตสาหกรรมการบริหารด้านการเงินทั่วโลก ผ่าน Fidelity Funds – Global Financial Service Fund ปัจจุบันลงทุนในสหรัฐ 43% ยุโรป 30% และเอเชีย 22% โดยไม่มีหุ้นดอยซ์แบงก์ จึงไม่ได้รับผลกระทบจากการเทขายหุ้น
แม้ผู้บริหารดอยช์แบงก์จะยืนยันถึงสภาพคล่องของธนาคารที่ยังสามารถจ่ายหนี้ได้ทั้งในปี 2559-2560 แต่นักวิเคราะห์ด้านเครดิต ยังคงแสดงความกังวลถึงความเสี่ยงที่ธนาคารอาจสูญเสียสภาพคล่อง จากทิศทางการดำเนินธุรกิจที่ยังมีความเสี่ยงจากหลายด้าน จากผลประกอบการที่ออกมาไม่ดีต่อเนื่องติดต่อกันถึง 2 ไตรมาส
ขณะที่เศรษฐกิจยุโรปยังไม่แข็งแรงเท่าที่ควร ประกอบกับธนาคารมีธุรกรรมที่เกี่ยวข้องกับธุรกิจสินค้าโภคภัณฑ์และตราสารอนุพันธ์สูงเมื่อเทียบกับธนาคารอื่นๆ ทำให้ดอยช์แบงค์อาจต้องแบกรับภาระทางการเงิน ในกรณีที่ราคาน้ำมันอยู่ในระดับต่ำต่อไปและธุรกิจสินค้าโภคภัณฑ์เริ่มมีการปิดกิจการมากขึ้น
นอกจากนี้ ดอยช์แบงก์ยังมีความไม่แน่นอนทางด้านสภาพคล่องจากค่าปรับที่อาจเกิดขึ้นในคดีที่ดอยช์แบงค์ถูกฟ้องร้อง และการขายธนาคารในจีนเพื่อเพิ่มสภาพคล่องที่ยังอยู่ระหว่างดำเนินการ
พร้อมกันนี้ บลจ.กรุงไทยอยู่ระหว่างเปิดขายกองทุนกรุงไทยตราสารหนี้ เอฟไอเอฟ 50 (KTFF50) จนถึงวันที่ 16 ก.พ. นี้ โดยเน้นลงทุนตราสารหนี้ต่างประเทศ อายุ 1 ปี ผลตอบแทนประมาณ 2% ต่อปี
"แนวโน้มผลตอบแทนตราสารหนี้ในประเทศอายุต่ำกว่า 2 ปี ปรับตัวลดลงตามแรงซื้อของนักลงทุนต่างชาติที่เข้ามาพักเงินในตราสารระยะสั้น หลังเงินบาทมีการแข็งค่าค่อนข้างเร็ว ขณะที่อายุ 3-5 ปี ผลตอบแทนเพิ่มขึ้นตามแรงขายทำกำไรหลังผลการประชุมคณะกรรมการนโยบายการเงิน (กนง.) คงอัตราดอกเบี้ยนโยบาย 1 วัน ที่ 1.50% ต่อปี" นางชวินดา กล่าว